
МОТИВИ
за приемане на Етичен кодекс на общинските съветници 
в Общински съвет – Георги Дамяново

I. Причини, които налагат приемането на Етичния кодекс
Общинският съвет е орган на местното самоуправление, който осъществява своите правомощия в интерес на местната общност. Дейността на общинските съветници следва да бъде основана на принципите на законност, почтеност, прозрачност, отговорност и защита на обществения интерес.
Приемането на Етичен кодекс е нормативно задължение съгласно чл. 21, ал. 4 от Закона за местното самоуправление и местната администрация. Кодексът създава ясни правила и стандарти за поведение на общинските съветници както при изпълнение на техните правомощия, така и в отношенията им с гражданите, общинската администрация, държавните институции, юридическите лица и средствата за масово осведомяване.
Необходимостта от приемане на Етичен кодекс произтича и от необходимостта от повишаване на общественото доверие в дейността на местната власт, предотвратяване на конфликт на интереси и утвърждаване на добри практики в работата на Общинския съвет.
II. Цели, които се поставят
С приемането на Етичния кодекс се цели:
1. Утвърждаване на високи етични стандарти в дейността на общинските съветници;
2. Повишаване на доверието на гражданите към органите на местното самоуправление;
3. Насърчаване на прозрачността и отчетността при вземането на решения;
4. Предотвратяване на конфликт на интереси и недопускане на действия, които могат да накърнят авторитета на Общинския съвет;
5. Осигуряване на равнопоставено, почтено и уважително отношение към гражданите и институциите;
6. Утвърждаване на принципите на добро управление и защита на обществения интерес.
III. Финансови и други средства, необходими за прилагането на новата уредба
За прилагането на Етичния кодекс не са необходими допълнителни финансови средства от бюджета на общината. Изпълнението на предвидените в него правила и процедури ще се осъществява в рамките на съществуващата организационна структура и административен капацитет на Общинския съвет.
IV. Очаквани резултати от прилагането
Очакваните резултати от приемането на Етичния кодекс са:
· Повишаване на прозрачността и публичността в дейността на Общинския съвет;
· Утвърждаване на единни стандарти за професионално и етично поведение;
· Намаляване на риска от конфликт на интереси и други форми на неетично поведение;
· Подобряване на комуникацията между общинските съветници и гражданите;
· Повишаване на общественото доверие в местното самоуправление;
· Укрепване на авторитета и институционалния престиж на Общинския съвет.
V. Анализ за съответствие с правото на Европейския съюз
Предложеният Етичен кодекс е в съответствие с основните принципи на правото на Европейския съюз, свързани с доброто управление, прозрачността, отчетността, почтеността и предотвратяването на конфликт на интереси в публичния сектор.
Проектът не противоречи на действащото европейско законодателство и е съобразен с принципите на Европейската харта за местно самоуправление.

